b'\n_START_ARTICLE_\nPlatina\n_START_SECTION_\nSavyb\xc4\x97s\n_START_PARAGRAPH_\nPlatina yra kali, t\xc4\x85si, lengvai tempiama, \xc5\xa1tampuojama ir valcuojama. Lydymosi temperat\xc5\xabra 1769, virimo 4300\xc2\xa0\xc2\xb0C. Laidi elektrai. Chemi\xc5\xa1kai neaktyvi, atspari korozijai, tirpsta tik karali\xc5\xa1kajame vandenyje. Kaitinama reaguoja su bromu, siera, selenu, fosforu. Sudaro daug kompleksini\xc5\xb3 jungini\xc5\xb3. Gaunama i\xc5\xa1 platinos grup\xc4\x97s metal\xc5\xb3 koncentrat\xc5\xb3, kurie yra nikelio, vario elektroliz\xc4\x97s gavybos atliekos.\n_START_SECTION_\nPaplitimas\n_START_PARAGRAPH_\nPlatina yra labai retas metalas. Did\xc5\xbeiausi platinos telkiniai yra Bu\xc5\xa1veldo intruzijoje Piet\xc5\xb3 Afrikos Respublikoje, pietvakari\xc5\xb3 Aliaskoje JAV, prie Norilsko Rusijoje, Kinijoje, Zimbabv\xc4\x97je, taip pat Sudbury telkinyje Kanados Ontarijo provincijoje, Kolumbijoje, Peru.\n_START_SECTION_\nNaudojimas\n_START_PARAGRAPH_\nI\xc5\xa1 platinos ir jos lydini\xc5\xb3 gaminami atspar\xc5\xabs korozijai ir cheminiams reagentams indai, aparat\xc5\xabra, daromi elektrodai ir el. kontaktai, var\xc5\xbeiniai termometrai ir termoporos, chirurginiai instrumentai, filjer\xc4\x97s. Platina vartojama kaip katalizatorius gaminant sieros ir azoto r\xc5\xabg\xc5\xa1t\xc4\xaf, angliavandenilius, vandenil\xc4\xaf, hidrinant riebalus, sintetinant vaistus. I\xc5\xa1 platinos bei irid\xc5\xbeio lydinio gaminami metro ir kilogramo etalonai._NEWLINE_I\xc5\xa1 platinos kaldinamos atmintin\xc4\x97s platinos monetos.\n_START_SECTION_\nIstorija\n_START_PARAGRAPH_\nApie platin\xc4\x85 buvo \xc5\xbeinoma senov\xc4\x97s Egipte, Etiopijoje, Graikijoje, Centrin\xc4\x97s Amerikos ind\xc4\x97nai vartojo platinos ir aukso lydin\xc4\xaf. Kad platina yra naujas elementas 1744 m. paskelb\xc4\x97 A. de Uljola (Ispanija). Gryn\xc4\x85 platin\xc4\x85 i\xc5\xa1 r\xc5\xabdos pirm\xc4\x85 kart\xc4\x85 1789 m. i\xc5\xa1gavo Pranc\xc5\xabzijos fizikas P. F. Chabaneau.\n_START_SECTION_\nPavadinimo kilm\xc4\x97\n_START_PARAGRAPH_\nPlatinai vard\xc4\x85 dav\xc4\x97 ispan\xc5\xb3 konkistadorai, kurie XVI a. viduryje pirm\xc4\x85 kart\xc4\x85 pamat\xc4\x97 metal\xc4\x85 Kolumbijoje ir jis jiems i\xc5\xa1ori\xc5\xa1kai pasirod\xc4\x97 pana\xc5\xa1us \xc4\xaf sidabr\xc4\x85 (ispani\xc5\xa1kai plata). _NEWLINE_Platina pa\xc5\xbeod\xc5\xbeiui rei\xc5\xa1kia \xe2\x80\x9ema\xc5\xbeasis sidabras\xe2\x80\x9c, \xe2\x80\x9esidabr\xc4\x97lis\xe2\x80\x9c. Ilg\xc4\x85 laik\xc4\x85 platina kainavo perpus pigiau u\xc5\xbe sidabr\xc4\x85.'